b'\n_START_ARTICLE_\nIntranet\n_START_PARAGRAPH_\nIntranet je privatna ra\xc4\x8dunalna mre\xc5\xbea neke organizacije koja rabi internetski protokol, mre\xc5\xbenu povezanost i mogu\xc4\x87nosti javnih telekomunikacijskih sustava kako bi omogu\xc4\x87ila svojim zaposlenicima sigurnu razmjenu informacija ili obavljanje nekih radnji vezanih za organizaciju. Ponekad se termin intranet odnosi na svoju najuo\xc4\x8dljiviju uslugu, interne web stranice. Za izgradnju intraneta koriste se isti koncepti i tehnologije potrebne i za Internet, kao \xc5\xa1to su klijenti i serveri koji koriste internetski protokol (IP). Koriste se i drugi internetski protokoli kao \xc5\xa1to su HTTP, FTP i e-mail. _NEWLINE_Pojednostavljeno, intranet se mo\xc5\xbee objasniti kao privatni oblik Interneta ili kao oblik interneta ograni\xc4\x8den na jednu organizaciju.\n_START_SECTION_\nEkstranet\n_START_PARAGRAPH_\nIntranet mre\xc5\xbee razlikuju se od ekstranet mre\xc5\xbea po tome \xc5\xa1to se one prvenstveno odnose na zaposlenike neke organizacije dok ekstranet karakterizira dostupnost i klijentima, dobavlja\xc4\x8dima, suradnicima ili drugim ovla\xc5\xa1tenim strankama._NEWLINE_Intranet ne mora nu\xc5\xbeno imati pristup internetu. Ako je omogu\xc4\x87en, obi\xc4\x8dno se odvija kroz izlaz za\xc5\xa1ti\xc4\x87en vatrozidom, uz identifikaciju korisnika, kodirane poruke i \xc4\x8desto kroz upotrebu virtualnih privatnih mre\xc5\xbea (VPN). Kroz takav sustav, zaposlenici mogu sa udaljenih mjesta pristupiti informacijama organizacije, ra\xc4\x8dunalima i internom komunikacijskom sustavu._NEWLINE_Intranet, osim me\xc4\x91usobne komunikacije zaposlenika, koja mo\xc5\xbee kori\xc5\xa1tenjem on-line foruma dovesti i do stvaranja novih poslovnih ideja, koristi se i za isporuku softverskih alata i aplikacija za unaprije\xc4\x91enje produktivnosti.'